CELEX: 32018D1994
Language: hr
Date: 2018-12-11 00:00:00
Title: Provedbena odluka Vijeća (EU) 2018/1994 od 11. prosinca 2018. kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost

17.12.2018   
               
               
                  HR
               
               
                  Službeni list Europske unije
               
               
                  L 320/35
               
            
         PROVEDBENA ODLUKA VIJEĆA (EU) 2018/1994
         od 11. prosinca 2018.
         kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Člankom 168. Direktive 2006/112/EZ utvrđuje se pravo poreznog obveznika da odbije porez na dodanu vrijednost (PDV) obračunan za isporuku robe ili usluga koje je taj porezni obveznik primio u svrhu svojih oporezovanih transakcija. Članak 26. stavak 1. točka (a) te direktive sadržava zahtjev za obračun PDV-a kada se poslovna imovina upotrebljava za privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera.
                  
               
                     (2)
                  
                  
                     Dopisom evidentiranim u Komisiji 22. prosinca 2016. Hrvatska je zatražila odobrenje za primjenu posebne mjere kojom se odstupa od odredbi Direktive 2006/112/EZ kojima se uređuje pravo na odbitak pretporeza za kupnju i leasing zrakoplova, plovila i osobnih automobila, uključujući kupnju dodatne opreme za takvu robu te usluge koje se u vezi s takvom robom isporučuju. Hrvatska je nakon nekoliko rasprava s Komisijom podnijela izmijenjeni zahtjev ograničen na osobne automobile koji je evidentiran u Komisiji 17. rujna 2018.
                  
               
                     (3)
                  
                  
                     Komisija je dopisom od 21. rujna 2018. zahtjev Hrvatske proslijedila ostalim državama članicama. Komisija je dopisom od 24. rujna 2018. obavijestila Hrvatsku da ima sve informacije koje smatra potrebnima za procjenu zahtjeva.
                  
               
                     (4)
                  
                  
                     Porezni obveznici u Hrvatskoj ne mogu ostvariti odbitak PDV-a na osobne automobile koji se djelomično upotrebljavaju u poslovne svrhe. Hrvatska namjerava izmijeniti svoje zakonodavstvo i dopustiti odbitak pretporeza za osobne automobile.
                  
               
                     (5)
                  
                  
                     Hrvatska tvrdi da je često teško točno utvrditi omjer u kojem se osobni automobil upotrebljava u privatne, odnosno poslovne svrhe, a čak i kada je to moguće, postupak je često kompliciran. Stoga Hrvatska smatra da bi bilo primjereno primijeniti fiksni postotak za odbitak PDV-a. Na temelju procjena Hrvatska smatra da je prikladno ograničenje od 50 %.
                  
               
                     (6)
                  
                  
                     Prema mišljenju Hrvatske, primjena fiksnog postotka za odbitak PDV-a neće proizvesti dodatno administrativno opterećenje i dodatne troškove ni za poduzeća ni za porezna tijela, a odbitak PDV-a postat će moguć. Uvođenjem odbitka PDV-a smanjit će se interes poreznih obveznika da nabavljaju robu i usluge povezane s osobnim automobilima od osoba koje obavljaju neregistriranu djelatnost.
                  
               
                     (7)
                  
                  
                     Hrvatska je stoga na temelju članka 395. Direktive 2006/112/EZ zatražila odobrenje za primjenu posebne mjere kojom se odstupa od članka 26. stavka 1. točke (a) i članka 168. te direktive kako bi pravo na odbitak PDV-a na osobne automobile ograničila na određeni postotak („posebna mjera”).
                  
               
                     (8)
                  
                  
                     To ograničenje prava na odbitak trebalo bi se primjenjivati na PDV plaćen na kupnju i leasing osobnih automobila, uključujući kupnju sve robe i usluge isporučene u vezi s tim. Osobni automobili obuhvaćeni posebnom mjerom su motorna vozila za prijevoz osoba s najviše osam sjedala uz vozačevo sjedalo.
                  
               
                     (9)
                  
                  
                     Posebna mjera namijenjena je pojednostavnjenju postupka naplate poreza i suzbijanju utaje PDV-a te omogućivanju odbitka PDV-a na osobne automobile koji se djelomično upotrebljavaju u poslovne svrhe. S obzirom na mogući pozitivan učinak na poduzeća i javnu upravu primjereno je odobriti posebnu mjeru.
                  
               
                     (10)
                  
                  
                     Posebna mjera trebala bi se primjenjivati od 1. siječnja 2019. i trebala bi biti vremenski ograničena do 31. prosinca 2021. kako bi se moglo ocijeniti odražava li ograničenje na razini od 50 % točno ukupni odnos poslovne i privatne upotrebe.
                  
               
                     (11)
                  
                  
                     Ako Hrvatska bude smatrala da je potrebno produljenje posebne mjere nakon 2021., trebala bi do 31. ožujka 2021. Komisiji podnijeti zahtjev za produljenje zajedno s izvješćem koje uključuje preispitivanje primijenjenog postotka ograničenja.
                  
               
                     (12)
                  
                  
                     Posebna mjera imat će zanemariv učinak na ukupni iznos poreznog prihoda koji je naplaćen u fazi konačne potrošnje i neće imati negativan učinak na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 168. Direktive 2006/112/EZ, Hrvatskoj se odobrava da na razinu od 50 % ograniči pravo na odbitak poreza na dodanu vrijednost (PDV) na troškove povezane s osobnim automobilima koji se ne upotrebljavaju isključivo u poslovne svrhe.
         
         
            Članak 2.
            Odstupajući od članka 26. stavka 1. točke (a) Direktive 2006/112/EZ, Hrvatska isporukom usluga uz naknadu ne smatra upotrebu u privatne svrhe osobnog automobila koji je dio poslovne imovine poreznog obveznika ako taj automobil podliježe ograničenju odobrenom u skladu s člankom 1. ove Odluke.
         
         
            Članak 3.
            Troškovi iz članka 1. odnose se na kupnju i leasing osobnih automobila, uključujući kupnju sve robe i usluge isporučene u vezi s tim.
         
         
            Članak 4.
            Ova se Odluka primjenjuje samo na motorna vozila za prijevoz osoba s najviše osam sjedala uz vozačevo sjedalo.
         
         
            Članak 5.
            Članci 1. i 2. ne primjenjuju se na:
            
                        (a)
                     
                     
                        vozila koja se upotrebljavaju za obuku vozača, testiranje vozila, usluge popravaka, gospodarsku djelatnost koja uključuje prijevoz putnika i robe, prijevoz umrlih osoba ili iznajmljivanje;
                     
                  
                        (b)
                     
                     
                        vozila kupljena za preprodaju.
                     
                  
         
            Članak 6.
            Ova Odluka proizvodi učinke od dana priopćenja.
            Primjenjuje se od 1. siječnja 2019. do 31. prosinca 2021.
            Zahtjev za produljenje odobrenja predviđenog u ovoj Odluci podnosi se Komisiji do 31. ožujka 2021. zajedno s izvješćem koje uključuje preispitivanje postotka navedenog u članku 1.
         
         
            Članak 7.
            Ova je Odluka upućena Republici Hrvatskoj.
         
         
            Sastavljeno u Bruxellesu 11. prosinca 2018.
            
               
                  Za Vijeće
               
               
                  Predsjednik
               
               G. BLÜMEL
            
         
         
            (1)  SL L 347, 11.12.2006., str. 1.